Telenor siger farvel til 3G-netværket

2022 bliver året, hvor Telenor efter knap tyve år lukker ned for 3G-netværket. Sidst på sommeren begynder nedlukningen af det sidste 3G på 900 MHz-båndet, som fremover skal benyttes til 5G.

– Selv om vi lukker ned for 3G, vil man stadig kunne ringe og sms’e med en 3G-telefon. Men det vil ikke længere være muligt at bruge data, forklarer Jesper Mølbak fra Telenor.

Hos Telenor har 3G de seneste år kørt på 900 og 2100 MHz-frekvensbåndene, men allerede i 2021 var det slut med 3G på 2100 MHz. Det skete for at optimere kapaciteten i netværket og udnytte ressourcerne bedst muligt.

– Vi omlægger 3G-frekvenserne til 5G, fordi vi er nødt til at fremtidssikre vores netværk. Dataforbruget stiger hele tiden, og behovet for kapacitet i netværket er massivt. Men med den mængde spektrum, vi fik på frekvensauktionen i 2021, og med de planer, vi har for brugen af frekvenserne, er vi sikret god kapacitet til de næste ti år, forklarer Jesper Mølbak.

Fart på 5G

I 2021 opgraderede teleselskabet knap 1.000 master til 5G, og i år skal der føjes endnu 1.400 til listen. Sideløbende med 5G-opgraderingen moderniserer Telenor sit 4G-netværk, så kapaciteten og hastigheden også øges her. I de områder, hvor 4G-netværket allerede er moderniseret, har selskabet målt en gennemsnitlig hastighedsstigning på 50 procent, fortæller de i en pressemeddelelse.

Når teleselskaberne i dag bygger 5G, sker det på et fundament af 4G. Det kaldes ’non-standalone 5G’. Men inden længe lover Telenor, at de er klar til at tilbyde en ren 5G-oplevelse. Det sker, når både core-netværket og transportnettet kører på 5G.

– Når vores netværk bliver 100 procent 5G, kan vi bygge vores core-funktion ind i skyen og så bliver responstiden ekstremt lav. På 4G og non-standalone 5G skal trafikken via vores fysiske core-netværk, og de millisekunders forsinkelse kan udgøre forskellen på liv eller død, hvis vi fx taler selvkørende biler eller fjernstyrede operationer, forklarer Jesper Mølbak

Telenor siger farvel til 3G-netværket